KOMISSION TÄYTÄNTÖÖNPANOPÄÄTÖS (EU) 2019/488,

annettu 25 päivänä maaliskuuta 2019,

Galileo-ohjelman mukaisesti perustetun järjestelmän maassa sijaitsevan infrastruktuurin sijainnin määrittämisestä ja sen käytön varmistamiseen tarvittavista toimenpiteistä sekä täytäntöönpanopäätöksen 2012/117/EU kumoamisesta annetun täytäntöönpanopäätöksen (EU) 2016/413 muuttamisesta Ascensionin ja Falklandinsaarten GSS-asemien osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan satelliittinavigointijärjestelmien toteuttamisesta ja käytöstä sekä neuvoston asetuksen (EY) N:o 876/2002 ja Euroopan parlamentin ja neuvoston asetuksen (EY) N:o 683/2008 kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1285/2013 (1) ja erityisesti sen 12 artiklan 3 kohdan c alakohdan,

sekä katsoo seuraavaa:

(1) Komission täytäntöönpanopäätöksen (EU) 2016/413 (2) liitteessä vahvistetaan GSS-asemien sijoittaminen Ascensionille ja Falklandinsaarille, jotka ovat Ison-Britannian ja Pohjois-Irlannin yhdistyneeseen kuningaskuntaan, jäljempänä ’Yhdistynyt kuningaskunta’, riippuvuussuhteessa olevia alueita.

(2) Yhdistynyt kuningaskunta ilmoitti 29 päivänä maaliskuuta 2017 Eurooppa-neuvostolle aikomuksestaan erota unionista Euroopan unionista tehdyn sopimuksen 50 artiklan nojalla. Tämä tarkoittaa sitä, että Yhdistyneestä kuningaskunnasta tulee kolmas maa ja unionin oikeuden soveltaminen siihen lakkaa 30 päivänä maaliskuuta 2019, jollei erosopimuksessa määrätä muusta päivämäärästä tai jollei Eurooppa-neuvosto yhteisymmärryksessä Yhdistyneen kuningaskunnan kanssa sovi yksimielisesti eri päivämäärästä.

(3) Useimmat GSS-asemat sijaitsevat unionin jäsenvaltion alueella syistä, jotka liittyvät pääasiassa unionin ja sen jäsenvaltioiden turvallisuuteen. GSS-asemien sijainti ja toiminta kolmannen maan alueella ei ole kuitenkaan poissuljettua, mutta se edellyttää asianmukaisia sopimuksia kyseisen maan kanssa, erityisesti turvallisuuden osalta.

(4) Koska Yhdistyneestä kuningaskunnasta tulee kolmas maa 30 päivästä maaliskuuta 2019 tai muusta erosopimuksessa määrätystä tai neuvoston yhteisymmärryksessä Yhdistyneen kuningaskunnan kanssa yksimielisesti vahvistamasta päivästä ja koska Yhdistyneen kuningaskunnan kanssa ei ole kyseisestä päivästä alkaen tarvittavia sopimuksia, on syytä lakkauttaa Ascencionilla ja Falklandinsaarilla sijaitsevat GSS-asemat. Siinäkin tapauksessa, että Yhdistyneen kuningaskunnan ero tapahtuu myöhemmin kuin 30 päivänä maaliskuuta 2019, on välttämätöntä ottaa huomioon aika, joka tarvitaan niiden eri laitteiden siirtämiseen, joista nämä kaksi asemaa muodostuvat.

(5) Sen vuoksi olisi muutettava täytäntöönpanopäätöksen (EU) 2016/413 liitettä.

(6) Tässä päätöksessä säädetyt toimenpiteet ovat asetuksen (EU) N:o 1285/2013 36 artiklan 1 kohdan mukaisesti perustetun komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Poistetaan täytäntöönpanopäätöksen (EU) 2016/413 liitteessä olevassa sarakkeessa ”Sijainti ja toteutustoimenpiteet käytön varmistamiseksi” GSS-asemia koskevalta riviltä sanat ”Ascension” ja ”Falklandinsaaret”.

2 artikla Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 30 päivästä maaliskuuta 2019.

Tehty Brysselissä 25 päivänä maaliskuuta 2019. Komission puolesta Puheenjohtaja Jean-Claude JUNCKER

(1) EUVL L 347, 20.12.2013, s. 1.

(2) Komission täytäntöönpanopäätös (EU) 2016/413, annettu 18 päivänä maaliskuuta 2016, Galileo-ohjelman mukaisesti perustetun järjestelmän maassa sijaitsevan infrastruktuurin sijainnin määrittämisestä ja sen käytön varmistamiseen tarvittavista toimenpiteistä sekä täytäntöönpanopäätöksen 2012/117/EU kumoamisesta (EUVL L 74, 19.3.2016, s. 45).